ইতিহাস, নৃতত্ত্ব ইত্যাদির পান্ডিত্যপূর্ণ আলোচনার স্থান এটি নয়। সে বিষয়ে বিশেষজ্ঞতা আমার নেই। কিন্তু মোটা দাগে বলতে পারি, ভারতীয় উপমহাদেশ তথা বঙ্গভূমির মাটিতে যেভাবে সনাতন ধর্মের বিস্তার তা তো কয়েক হাজার বছরের। আর্য অনুপ্রবেশ, পরের ব্রাহ্মণ্যবাদ, বৌদ্ধহিন্দু দ্বন্দ্ব এবং পারস্পরিক বৈরিতার ইতিহাস মাথায় রেখেই বলছি। কোনো বাঙালি হিন্দু আজ কয়েকহাজার বছর আগের পূর্বপুরুষ কোল, ভীল, অ্যানিমিস্ট অস্ট্রালয়েডদের হারানো ধর্মাচরণের জন্য আক্ষেপ করবে এটা নিশ্চয়ই সোহেল আশা করেন না। মাটি, ভাষা পরিবেশগত কারণে বাঙালি, বিশেষ করে হিন্দুর কাছে উত্তরবঙ্গের ঘাড়ের কাছে থাকা হিমালয়ের বাসিন্দা হিন্দু পৌরাণিক দেবদেবীরা পরিচিত বা কাছের মনে হবেন সেটাই কি স্বাভাবিক নয়? সনাতন ধর্মের সূত্র ধরেই হিন্দুর কাছে মথুরা,বৃন্দাবনের সঙ্গে যোগাযোগে শঙ্কাসঙ্কোচ আসে না। ভাষাও এখানে বাধা হয়ে দাঁড়ায় না। সে তুলনায় আরবভূমি বাঙালির জন্য বিদেশ। তারপরও সুদূর আরবের ভিন্ন ভাষা, ভিন্ন সংস্কৃতিজাত ইসলাম বিভিন্ন কারণে (ব্রাহ্মণ্যবাদের অত্যাচারের বিপরীতে ইসলামের সাম্যের বাণী প্রধান কারণগুলোর একটি) বিভিন্ন মাধ্যমে ভারতীয় উপমহাদেশের মানুষ গ্রহণ করেছে। তার ইতিহাস বেশিদিনের নয়। ভারতের বিভিন্ন সংস্কৃতির সঙ্গে তার সমন্বয়মূলক সংশ্লেষণ এখনও চলছে। কখনো কখনো তা সৃষ্টি করছে আত্মপরিচয়ের সঙ্কটও। যেমনটা বিশ্বের সর্বত্রই কমবেশি হয়েছে ও হচ্ছে। এখন কেউ যদি ধার্মিক মুসলিম হয়েও নিজের মাটির কাছে থাকতে নিজের নাম স্বকৃত নোমান কিংবা অমিত ইসলাম রাখতে চান তাহলে সোহেলের আপত্তি করার কী আছে? বিশেষ করে স্বকৃত তো নোমান অংশটি বাদ দেননি। লেখকের অন্য গুঢ় উদ্দেশ্য যদি না-ও থাকে, এটা এককথায় ব্যক্তিস্বাধীনতায় হস্তক্ষেপ।